als_Latn dik_Latn sag_Latn
Nishani rrëfen darkën me Ramën dhe Metën: Më premtuan konsensus, votuan ligjin e gjykatësve
- 9756 Lexime
- (10:43 , 26/01/2015)
- 2 Komente
TIRANE-Presidenti i Republikes, Bujar Nishani ka rrëfyer një darkë me kryeministrin Edi Rama dhe Ilir Meta, të cilën e ka pasur disa javë më parë. Në një intervistë ekskluzive për gazetën “Panorama”, ai flet një darkë me eksponentët më të lartë të maxhorancës, mes të cilëve Kryeministri Edi Rama dhe kreu i Kuvendit Ilir Meta, ku u diskutua për draftin që po përgatiste shumica. “Është e vërtetë që jam ftuar në një takim nga gjashtë eksponentë më të lartë të maxhorancës, ku kemi diskutuar për reformën në drejtësi dhe për çështjen e procesit të emërimit të gjyqtarëve te Gjykata e Lartë. Ky ka qenë një takim krejtësisht informal. Më ka lënë një përshtypje tepër të fortë, në sensin e nivelit të seriozitetit, se si një takim i tillë (krejt normal të jenë të shpeshtë për çështje shtetërore midis drejtuesve të institucioneve më të larta të vendit) është transplantuar si një argument juridik në relacionin e ligjit. Për më kryesoren, krejt i pavërtetë”, shprehet Presidenti. Por, sipas tij, diskutimet për këtë çështje nuk u mbyllën në darkën informale.
“Në zyrën time Kryeministri më konfirmoj se: “megjithëse maxhoranca i ka votat në Parlament për të bërë ndryshimin e ligjit, ajo nuk do ta bënte atë pa konsensusin dhe dakordësinë e Presidentit”. Vetën dy ditë pas kësaj bisede, shoh i surprizuar që Komisioni i Ligjeve me shpejtësinë e natës miraton ndryshimet dhe ia përcjell ato seancës që natyrisht vijoi të njëjtin proces”, vijon më tej kreu i shtetit.
I pyetur për ndryshimet e fundit në ligjin e shërbimit të jashtëm, Presidenti shprehet se shumica kërkon ta trajtojë institucionin që ai drejton si një noter të qeverisë. Nishani ashpërson gjuhën kur thotë se ata që duan ta shohin Presidencën si drejtori të administratës, vetëm sa i nxijnë faqen vendit. Kreu i shtetit komenton gjithashtu aksionin për shkatërrimin e grupit të kokainës. “Është për t’u vlerësuar puna dhe angazhimi për të pastruar hartën e kultivimit të kanabisit, por nëse kjo zëvendësohet nga prodhimi i drogave të forta, kjo është e rrezikshme. Shqipëria nuk ka qenë kurrë vend origjine për trafikimin e drogave të forta”, shprehet Nishani. Në cilësinë edhe të Komandantit të Përgjithshëm të Forcave të Armatosura, ai shpreh shqetësimin për uljen e buxhetit për Ushtrinë, me gjithë angazhimin e marrë në Samitin e Uellsit.
“Sot që ne diskutojmë edhe më fuqishëm se më parë në lidhje me luftën kundër terrorizmit dhe rritjes së nivelit të sigurisë si vend anëtar i NATOs, jo vetëm që nuk kemi mbajtur premtimin e bërë në Samitin e NATOs në Uells, por buxheti i Mbrojtjes për këtë vit është parashikuar vetëm 0.83% e prodhimit të brendshëm bruto dhe në 2015n jemi në nivelin më të ulët të mundshëm të financimit në fushën e Mbrojtjes dhe 2.5 herë më pak se në vitin 2009, kur Shqipëria u bë anëtare e NATOs”, shprehet Presidenti.
Qeveria ka depozituar së fundmi në Parlament një projektligj të ri për shërbimin diplomatik. Në këtë projekt parashikohet caktimi i një afati prej 20 ditësh, brenda të cilit ju duhet të shpreheni për kandidatët për ambasadorë që ju vijnë nga Ekzekutivi. Si e shikoni këtë ligj të ri?
Në tërësi shërbimi diplomatik i yni vijon të ketë probleme serioze në disa dimensione. Ende mungon një platformë prioritetesh, të cilat duhet të reflektohen në përbërjen e stafit të ambasadave apo misioneve të caktuara, në shërbimin konsullor për qytetarët shqiptarë në emigracion dhe për diasporën shqiptare e cila ka densitet të madh në shumë vende, në pagat dhe buxhetet e ambasadave dhe misioneve tona e veçanërisht në dinamizmin e diplomacisë ekonomike dhe asaj kulturore. Për fat të keq “kapriciot” politike dominojnë komunikimin zyrtar me rrjetin e diplomatëve. Unë si Kreu i Shtetit Shqiptar vijoj të mbetem i shqetësuar për mungesën e një ndërveprimi dhe konsultimi institucional midis Qeverisë dhe Presidentit, midis Qeverisë dhe Parlamentit në procesin e emërimit të ambasadorëve. Kultura e një sjelljeje institucionale për ta konsideruar Kreun e Shtetit si një “noter” formal të procesit të emërimit të ambasadorëve të vendit tregon për një nivel problematik të formimit të përgjithshëm intelektual dhe qytetar. Shtetar nuk është aspak. Unë dëshiroj t’ju siguroj juve dhe të gjithë qytetarëve të vendit se nuk kam asnjë lëkundje apo dyzim që të lejoj keqpërdorimin e kompetencave të Kreut të Shtetit apo nëpërkëmbjen e Kushtetutës së Shqipërisë, kushdo qoftë ai. Nuk kam asnjë “merak” për krijimin e përçudnimeve të tilla legjislative, pasi kompetenca e Kreut të Shtetit në lidhje me emërimin e ambasadorëve është e përcaktuar qartë në Kushtetutë dhe ajo prevalon ndaj çdo akti tjetër dhe zbatohet drejtpërdrejt nga Presidenti. Ata që mendojnë se institucioni i Presidentit të Republikës është një drejtori e administratës qeveritare, nuk bëjnë asgjë tjetër, veçse na nxijnë faqen edhe te partnerët, dhe në ambientin ndërkombëtar.
Qeveria duhet të përmbushë urgjentisht detyrimin ligjor për të emëruar ambasadorin e Shqipërisë në Vatikan dhe në Izrael, dy vende ku vendi vakant i ambasadorit po mbahet prej gati një viti dhe Qeveria nuk bie propozimin përkatës te Presidenti. Imagjinoni ku jemi katandisur, Shqipëria u vizitua nga Papa Françesku dhe ne nuk kishim ambasador e vijojmë të mos kemi në Vatikan. Për fat të keq, shërbimi diplomatik po komprometohet me shpejtësi drejt politizimit të skajshëm.
Ju keni dërguar prej disa ditësh në Parlament dy emra të rinj për në Gjykatën e Lartë, që me gjasë do të rrëzohen nga maxhoranca, pasi sipas saj ju nuk po konsultoheni. Cila do të jetë zgjidhja e kësaj situate, apo do të vijojë pambarimisht procedura që ju dërgoni emrat dhe shumica nuk i miraton?
Është hera e parë në historinë e parlamentarizmit shqiptar që ndodh një sjellje e tillë. Nuk ka rast të ngjashëm as në Shqipëri e askund në ndonjë vend tjetër normal. Nuk e di nëse do të vijohet me këtë qëndrim edhe me dy kandidatët e tjerë, kjo mbetet për t’u parë. Në çdo rast kam respektuar me rigorozitet Kushtetutën, ligjin, praktikën gjyqësore dhe praktikën institucionale. Çështja nuk është aspak e komplikuar, përkundrazi, mjaft e thjeshtë. Qeveria nuk pranon ta respektojë këtë kompetencë kushtetuese të Presidentit të Republikës. Kërkon që t’i bëjë ajo emërimet e gjyqtarëve. Ka vetëm një rrugë për këtë. Të ndryshojë Kushtetutën dhe ta marrë ajo edhe këtë kompetencë të Presidentit, siç ka marrë deri tani mjaft prej tyre.
Ndryshimet në ligjin e Gjykatës së Lartë ku përfshihet edhe ngritja e një Këshilli për emërimin e gjyqtarëve, ju e keni kthyer tashmë në Parlament. Zyrtarë të maxhorancës thanë se këto ndryshime ishin produkt i një darke pune mes jush, Kryeministrit Rama dhe kreut të Kuvendit, Ilir Meta. Cila është e vërteta e kësaj darke. I keni pranuar ju këto ndryshime dhe më pas jeni tërhequr?
Funksionimi i Gjykatës së Lartë është gur themeli i shëndetit të të gjithë sistemit gjyqësor në Shqipëri. Është kjo Gjykatë drejtuesi real i këtij sistemi, monitoruesi dhe korrektuesi i tij, përcaktuesi i praktikës gjyqësore për të gjitha gjykatat e vendit. Askush nuk preokupohet se si duhet të përmirësohet funksionimi i saj, kodet që përcaktojnë vendimmarrjen e saj, por i vetmi synim është procesi i emërimit të gjyqtarit të kësaj Gjykate. Shihni se çfarë ka ndodhur. Në fundin e vitit 2013, përpara zgjedhjeve parlamentare palët (maxhoranca dhe opozita) ranë dakord të ndryshojnë dhe përmirësojnë ligjin për Gjykatën e Lartë, kjo edhe si një nga detyrimet për statusin e vendit kandidat për ne BE. U bënë mjaft ndryshime në atë kohë (një vit e pak muaj më parë) dhe askush nuk propozoi, diskutoi apo kërkoi që të ndryshohej procesi që kishte të bënte me emërimin e gjyqtarëve. Përkundrazi, u reflektua përmes këtyre ndryshimeve e gjithë praktika e Gjykatës Kushtetuese e investuar deri atëherë në çështjen e qartësimit të kompetencave midis Presidentit dhe Parlamentit. Tani kërkohet që të krijohet një mekanizëm (i ashtuquajturi Këshill), që përcakton se si duhet që Presidenti i Republikës të lexojë Kushtetutën e vendit. Qeveria i thotë Presidentit se ti duhet të kesh një “këshilltar” dhe këtë këshilltar po ta caktoj unë. Është e vërtetë që jam ftuar në një takim nga 6 (gjashtë) eksponentët më të lartë të maxhorancës, ku kemi diskutuar për reformën në Drejtësi dhe për çështjen e procesit të emërimit të gjyqtarëve të GJL. Ky ka qenë një takim krejtësisht informal. Më ka lënë një përshtypje tepër të fortë, në sensin e nivelit të seriozitetit, se si një takim i tillë (krejt normal të jenë të shpeshtë për çështje shtetërore midis drejtuesve të institucioneve më të larta të vendit) është transplantuar si një argument juridik në relacionin e ligjit. Për më kryesoren krejt i pavërtetë. Në kulturën time politike dhe natyrën time personale, koncepti i “tërheqjes” është shumë ekzotik. Ai u rezervohet vetëm rasteve kur argumentet që kam për një çështje të caktuar nuk verifikojnë pretendimin, të cilit i besoj. Por kur marr angazhime dhe kur jam në të drejtën institucionale dhe demokratike, nuk ndodh askurrë të tërhiqem. Ndodhur në këtë situatë, edhe unë nuk kam alternativë tjetër, por veç të bëj publike atë çka u konkludua gjatë konsultave për këtë çështje. Në zyrën time Kryeministri më konfirmoi se: “megjithëse maxhoranca i ka votat në Parlament për të bërë ndryshimin e ligjit, ajo nuk do ta bënte atë pa konsensusin dhe dakordësinë e Presidentit”. Vetëm dy ditë pas kësaj bisede, shoh i surprizuar që Komisioni i Ligjeve me shpejtësinë e natës miraton ndryshimet dhe ia përcjell ato seancës që natyrisht vijoi të njëjtin proces. Gjithsesi edhe këtë rast, e shoh si investimin në një sherrnajë krejt të panevojshme, pasi edhe këtu Kushtetuta është mjaft e qartë dhe Presidenti e ka detyrim fondamental zbatimin e drejtpërdrejt të Kushtetutës. Në të vërtetë, qëllimi i qeverisë në ndryshimin e këtij ligji është gjetiu. Qeveria kërkon ta bllokojë përfundimisht procesin e emërimit të gjyqtarëve në GJL edhe përmes ligjit tani, që të jetë e justifikuar përballë dështimit të plotësimit të prioriteteve të vëna nga Bashkimi Europian në procesin e hapjes së negociatave. Shikoni se çfarë ndodh. Vendoset apriori kriteri kualifikues i notës maksimale në Shkollën e Magjistraturës. Më poshtë kriteri i të paktën 13 viteve vjetërsi në profesionin e gjyqtarit. Duke pasur parasysh që brezi i parë i magjistratëve është diplomuar në vitin 2000, vjetërsinë e të paktën 13 viteve e plotësojnë vetëm magjistratët e dy brezave. Kurset e magjistratëve variojnë nga 8–10 gjyqtarë, ata me vlerësim maksimal janë 2 apo 3 të parët. E gjithë kjo do të thotë se nga rreth 300 gjyqtarë të Republikës, sipas këtij ndryshimi që i bëri ligjit Qeveria, vetëm 5 apo 6 gjyqtarë kanë të drejtë të konkurrojnë. Një pjesë e tyre mund të kenë masa disiplinore gjatë punës apo nuk kanë interes të konkurrojnë, praktikisht numri i gjyqtarëve që mund të kalojnë kriteret e vendosura nga Qeveria është 0 (zero). Kjo do të thotë që Presidenti të zgjedhë tani jo më gjyqtarë karriere për në GJL, por juristë të tjerë (avokatë, pedagogë, noterë, drejtorë, shoqata joqeveritare etj). Por edhe kjo për momentin është e bllokuar nga ligji, pasi nga jashtë sistemit në GJL lejohet jo më shumë se 1/4 e anëtarëve dhe në kushtet e përbërjes aktuale ky raport është më shumë se 2/ 4. Besoj se është mjaft e qartë tani për qytetarët se cili është hesapi i bërë. Këto mënyra të menduari në fakt janë mentalitete të 35–40 viteve të shkuara. Gjenerimi i mendjeve të reja, kulturave të reja, modeleve të njerëzve të rinj është tashmë një imperativ për reformën.
Prej disa ditësh, politika është përfshirë në një debat në distancë lidhur me aksionin e drogës në Xibrakë të Elbasanit. A kishit ju informacion për këtë operacion dhe informacionet e ardhura nga Gjermania në Prokurorinë e Krimeve të Rënda? Si e vlerësoni ju këtë operacion?
Jo, nuk kam pasur. Nuk është e parashikuar në legjislacionin dhe praktikën tonë që t’i dërgohen informacione për raste të tilla Presidentit. Mendoj se është bërë shumë mirë që informacioni i ardhur nga partnerët gjermanë dhe hetimi i bërë nga Prokuroria e Krimeve të Rënda është mbajtur tërë sisht larg dijenisë së personave politikë, përfshirë dhe Presidentin. Goditja e këtij grupi të organizuar kriminal është një rezultat shumë i mirë dhe unë shpreh mirënjohjen për partnerët që ndihmuan në këtë goditje dhe vlerësoj punën e Prokurorisë dhe forcave të Policisë që u përfshinë në këtë operacion. Si fenomen është mjaft shqetësues. Është për t’u vlerësuar puna dhe angazhimi për të pastruar hartën e kultivimit të kanabisit, por nëse zëvendësohet nga prodhimi i drogave të forta, kjo është e rrezikshme. Shqipëria nuk ka qenë kurrë vend origjine për trafikimin e drogave të forta. Madje, që nga viti 2008 e në vazhdim, në raportet e Zyrës së Luftës Kundër Krimit të Organizuar të Kombeve të Bashkuara territori shqiptar është hequr nga rrugët e sigurta të transitimit të këtyre drogave. Ky territor nuk konsiderohej më i sigurt për transit nga grupet ndërkombëtare të krimit të organizuar. Agjencitë e zbatimit të ligjit duhet të angazhohen me shumë seriozitet në këtë luftë. Situata me aktivitetin kriminal po bëhet shqetësuese në Shqipëri.
Në takimin e fundit me krerët e një sërë institucionesh ju folët për një bashkëpunim më të madh në luftën kundër terrorizmit ndërkombëtar. A është Shqipëria një vend i mbrojtur, pas sulmeve që goditën Francën në zemër të saj?
Terrorizmi dhe ekstremizmi tashmë është një kërcënim shumë serioz global. Shqipëria është një vend europian dhe, siç rezulton edhe nga zhvillimet e fundit, Europa tashmë është në qendër të sulmeve të organizatave terroriste. Shqipëria është e rrezikuar si çdo vend tjetër qoftë në aspektin e sigurisë së qytetarëve, qoftë në përdorimin e territorit tonë për kalim të terroristëve të kamufluar me destinacion vendet e tjera të Europës. Çështja e të ashtuquajturve “luftëtarë të huaj” në Siri përbën shqetësim real për Shqipërinë. Ne jemi prekur drejtpërdrejt nga ky fenomen. Këta “luftëtarë” rrezikojnë si jetën edhe sigurinë e qytetarëve, e institucioneve të vendit, ashtu edhe sigurinë e çdo qytetari dhe vendi tjetër të botës. Ne i kemi të gjitha mundësitë për ta goditur me shumë eficiencë këtë rrezik, por kjo kërkon angazhime konkrete, përgatitje të resurseve njerëzore, resurse financiare, koordinim ndërinstitucional dhe partneritet të ngushtë me aleatët. Ne jemi vend anëtar i NATOs dhe, ashtu siç shqiptarët përfitojnë shumë nga siguria që vjen nga kjo Aleancë, ashtu kemi dhe detyrimet tona për të kontribuar. Në samitin e NATOs në Uells, në shtator të vitit 2014, Shqipëria nënshkroi së bashku me 27 vendet e tjera anëtare të NATOs deklaratën finale të samitit, në të cilin vendi ynë, ashtu si dhe anëtarët e tjerë të NATOs, u zotuan që buxheti vendor për fushën e mbrojtjes nuk do të ulej përtej shifrës 1,5% e prodhimit të brendshëm bruto. Kjo deklaratë u nënshkrua në një kohë kur Shqipëria në vitin 2014 e kish reduktuar buxhetin e mbrojtjes në 0,92% të prodhimit të brendshëm bruto. Sot që ne diskutojmë edhe më fuqishëm se më parë në lidhje me luftën kundër terrorizmit dhe rritjes së nivelit të sigurisë, si vend anëtar i NATOs, jo vetëm që nuk kemi mbajtur premtimin e bërë në samitin e NATO-s në Uells, por buxheti i mbrojtjes për këtë vit është parashikuar vetëm 0.83% e prodhimit të brendshëm bruto, dhe në 2015 jemi në nivelin më të ulët të mundshëm të financimit në fushën e mbrojtjes dhe 2.5 herë më pak se në vitin 2009, kur Shqipëria u bë anëtare e NATOs. Ne jo vetëm duhet të jemi të përgjegjshëm për premtimet që bëjmë si dhe zotimet që marrim në arenën ndërkombëtare, por duhet të kemi përgjegjësi për vendin që mbajmë në aleancën më të fuqishme të botës, si dhe ndaj partnerëve tanë strategjikë. Në këto kohëra të vështira për paqen dhe lirinë botërore, kur siguria dhe rendi ndërkombëtar është cenuar, Shqipëria duhet të jetë e gatshme të reagojë si anëtare e NATO-s dhe t’i përgjigjet ashtu si edhe partnerët e tjerë rreziqeve që kanosen. Jo më kot Aleanca ka vendosur një target prej 2% të PBBsë, që duhet të përmbushin vendet anëtare. Ne duhet të marrim masa urgjente, të përmbushim detyrimet ndaj aleancës dhe të ekonomizojmë shpenzimet e tjera, disa edhe të luksit, në mënyrë që të mbetemi partnerë seriozë. Unë kam besimin e plotë dhe këtë besim dëshiroj t’ua përcjell edhe qytetarëve tanë, se Shqipëria në bashkëpunim të plotë me aleatët dhe partnerët e garanton plotësisht sigurinë për qytetarët tanë. Natyrisht që kjo kërkon punë, përkushtim dhe profesionalizëm çdo ditë.
(d.b/Panorama/BalkanWeb)
Komente ( 2 )
-
Ky president ka shef Sali Berishen. Eshte vetem nje papgall nje perserit fjalet e Berishes. Fatkeqesi per Shqiperine nje president i tille. Nejse te presim sa te dale ne pension.
-
Ta maj populli shqiptar nji njeri pa flamur sic esht edi me taga te kuqe ja ka n dhan voten hahaha.jo se esht ma burr sala
als_Latn glg_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn cat_Latn als_Latn unk als_Latn unk als_Latn